[pic] | EUROPA-KOMMISSIONEN |

Bruxelles, den 26.7.2010

KOM(2010)394 endelig

2010/0211 (NLE)

Forslag til

RÅDETS AFGØRELSE

af […]

om afslutning af konsultationsproceduren med Republikken Niger i henhold til artikel 96 i den reviderede Cotonou-aftale

BEGRUNDELSE

Som følge af præsident Tandjas beslutning om at forlænge sin embedsperiode, der udløb den 22. december 2009, sendte Den Europæiske Union den 3. november 2009 et brev til de nigerske myndigheder, hvori de indbød dem til konsultationer i henhold til Cotonou-aftalens artikel 96. Konsultationerne fandt sted i Bruxelles den 8. december 2009. I konklusionerne fra mødet nævnes det, at konsultationerne fortsat er en åben proces, og at et nyt møde kan komme på tale.

Den 18. februar 2010 tog det øverste råd for genoprettelse af demokrati (Conseil Suprême pour la Restauration de Démocratie) magten ved et militærkup og indsatte generalløjtnant Djibo Salou på præsidentposten. Den 19. februar fordømte EU statskuppet og afbrød den i artikel 96 omhandlede konsultationsprocedure. Under en undersøgelsesmission til Niger den 18. og 19. april blev det konstateret, at overgangsprocessen i det store og hele forløb, som det var blevet stillet i udsigt, på en alsidig og klart struktureret måde. Nedenfor følger de vigtigste elementer i overgangsprocessen:

- Den 7. april oprettedes et nationalt rådgivende råd (Conseil Consultatif National) med 131 medlemmer, hvoraf de 20 tilhører landets to politiske grupperinger.

- Den 22. april oprettedes et udvalg for grundlæggende retsakter (Comité des Textes fondamentaux) med den opgave inden 45 dage at udarbejde udkast til nedenstående retsakter: forfatning, valglov, charter om politiske partier, charter om oppositionen og charter om information af offentligheden.

- Den 21. april oprettedes et midlertidigt forfatningsråd (Conseil Constitutionnel de Transition).

- Der vedtoges en forordning om oprettelse af et nationalt observationsorgan for kommunikation, hvis opgave det er at sikre informationsfriheden, herunder særlig lige adgang til information for alle under valgkampen.

I forlængelse af undersøgelsesmissionen modtog de nigerske myndigheder en verbalnote af 5. maj 2010 med en indbydelse til endnu en konsultationsrunde i Bruxelles den 26. maj 2010.

Det indledende møde fandt sted i Bruxelles den 26. maj 2010. I mødet deltog EU repræsenteret ved Rådets formandskab og Kommissionen, Niger repræsenteret ved premierminister Mahamadou Danda, medlemmer af regeringen og af det øverste råd for genoprettelse af demokrati samt AVS-landene, herunder lande, der står på venskabelig fod med Niger. Det Økonomiske Fællesskab af Vestafrikanske Stater og Den Afrikanske Union havde observatørstatus på mødet.

Under mødet blev deltagerne orienteret om de nigerske forslag om genoprettelse af den forfatningsmæssige orden og indsættelse af en demokratisk regering efter afholdelse af frie og åbne parlaments- og præsidentvalg. Kort fortalt blev der afgivet følgende tilsagn (de gennemgås i detaljer i skrivelsen i bilaget til denne afgørelse):

- Det øverste råd for genoprettelse af demokrati vedtager de grundlæggende retsakter.

- På grundlag heraf afholdes folkeafstemning om den nye forfatning.

- Der afholdes lokalvalg, parlamentsvalg og præsidentvalg senest i marts 2011.

- Presseforseelser afkriminaliseres, tilsynsmyndighedernes uafhængighed garanteres og adgang til information sikres.

- Der gives tilsagn om sund økonomisk og finansiel forvaltning i overgangsperioden.

Den Europæiske Union har som støtte for en tilbagevenden til den forfatningsmæssige orden og indsættelse af en demokratisk regering efter afholdelse af frie og åbne parlaments- og præsidentvalg besluttet i henhold til artikel 96, stk. 2, litra c), i Cotonou-aftalen at træffe relevante foranstaltninger med henblik på en gradvis genoptagelse af samarbejdet, i takt med at der kan konstateres fremskridt i overgangsprocessen (yderligere oplysninger i skrivelsen i bilaget).

I lyset af ovenstående, og i henhold til artikel 9 og 96 i den reviderede Cotonou-aftale, foreslår Kommissionen Rådet at afslutte de konsultationer, der er indledt med Republikken Niger, og at vedtage vedlagte afgørelse.

2010/0211 (NLE)

Forslag til

RÅDETS AFGØRELSE

af […]

om afslutning af konsultationsproceduren med Republikken Niger i henhold til artikel 96 i den reviderede Cotonou-aftale

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem staterne i Afrika, Vestindien og Stillehavet og Det Europæiske Fællesskab, der blev undertegnet i Cotonou den 23. juni 2000[1] og revideret i Bruxelles den 25. juni 2005[2], særlig artikel 96,

under henvisning til den interne aftale om de foranstaltninger, der skal træffes, og de procedurer, der skal følges ved anvendelse af AVS-EF-partnerskabsaftalen[3], særlig artikel 3,

under henvisning til forslag fra Kommissionen, og

ud fra følgende betragtninger:

(1) De væsentlige elementer, der er omhandlet i Cotonou-aftalens artikel 9, er blevet tilsidesat.

(2) I henhold til Cotonou-aftalens artikel 96 blev der den 8. december 2009 og den 26. maj 2010 indledt konsultationer med AVS-landene og Republikken Niger. Ved denne seneste runde af konsultationer fremlagde repræsentanter for overgangsregeringen tilfredsstillende forslag og tilsagn —

VEDTAGET DENNE AFGØRELSE:

Artikel 1

De konsultationer, der er indledt med Republikken Niger i henhold til Cotonou-aftalens artikel 96, afsluttes.

Artikel 2

De foranstaltninger, der er omhandlet i skrivelsen i bilaget, vedtages som relevante foranstaltninger i henhold til Cotonou-aftalens artikel 96, stk. 2, litra c).

Artikel 3

Denne afgørelse træder i kraft på dagen for dens vedtagelse. Den offentliggøres i Den Europæiske Unions Tidende .

Afgørelsen forbliver i kraft i 12 måneder. Den tages op til fornyet overvejelse mindst hver sjette måned på grundlag af Den Europæiske Unions opfølgningsmissioner.

Udfærdiget i Bruxelles, den .[…]

På Rådets vegne

Formand

BILAG Udkast til skrivelse

Hr. formand for det øverste råd for genoprettelse af demokrati

Hr. premierminister

Det er Den Europæiske Unions opfattelse, at den politiske krise i Deres land i 2009 samt statskuppet den 18. februar 2010 udgør et alvorligt brud på væsentlige dele af artikel 9 i Cotonou-aftalen. Den Europæiske Union har i formandskabets erklæring af….. på det bestemteste fordømt dette statskup, da det strider mod selve demokratiets principper. Den Europæiske Union har i henhold til artikel 96 i Cotonou-aftalen indbudt de nigerske myndigheder til konsultationer i Bruxelles og dermed indledt en politisk dialog med de siddende magthavere om en gennemgang af situationen og de mulige løsninger. Konsultationerne indledtes den 8. december 2009, og endnu en runde fandt sted den 26. maj 2010. I forlængelse af den seneste møderunde erklærede EU's repræsentanter, at de ønskede at foreslå Rådet for Den Europæiske Union en række foranstaltninger til støtte for Nigers tilbagevenden til den forfatningsmæssige orden, således som de nigerske myndigheder har stillet det i udsigt.

Under mødet den 26. maj 2010 diskuterede parterne, hvordan overgangsprocessen frem mod en genetablering af den forfatningsmæssige orden og indsættelse af et demokratisk styre efter afholdelsen af frie og åbne valg kunne tilrettelægges. Fra nigersk side fremlagdes desuden en note om de forskellige etaper og spørgsmål vedrørende overgangen. EU noterede sig meddelelsen om:

- oprettelse af pluralistiske institutioner til overgangsperioden med deltagere fra hele det politiske spektrum i Niger

- vedtagelse af en valglov, som kan samle bred støtte

- nedsættelse af en uafhængig national valgkommission.

EU hilste ligeledes den køreplan velkommen, som gennem afholdelsen af en række valg skal bane vejen for nye forfatningsmæssige rammer og demokratisk valgte myndigheder. Endelig tager EU til efterretning, at medlemmerne af det øverste råd for genoprettelse af demokrati og af den civile regering, der udpegedes i februar for at forestå overgangsprocessen, har forpligtet sig til ikke at opstille til valgene og til at overgive magten til de civile folkevalgte ved udløbet af overgangsperioden i marts 2011.

Den Europæiske Union har mærket sig de forslag, som fra nigersk side fremsattes under møderne, ikke mindst følgende tilsagn, som EU finder særlig vigtige:

1. Det øverste råd for genoprettelse af demokrati vedtager de grundlæggende retsakter.

2 På grundlag heraf afholdes folkeafstemning om den nye forfatning.

3 Der afholdes lokalvalg, parlamentsvalg og præsidentvalg senest i marts 2011.

4 De grundlæggende borgerlige rettigheder, herunder de politiske partiers handlefrihed, respekteres.

5 Presseforseelser afkriminaliseres, tilsynsmyndighedernes uafhængighed garanteres og adgang til information sikres.

6. Der gives tilsagn om sund økonomisk og finansiel forvaltning i overgangsperioden.

Den Europæiske Union finder overordnet set de løfter, som fra nigersk side er afgivet, opmuntrende. Det er derfor i henhold til artikel 96, stk. 2, litra c), i Cotonou-aftalen blevet besluttet at gennemføre de relevante foranstaltninger , som opregnes i vedlagte oversigt over tilsagn, med henblik på en gradvis genoptagelse af samarbejdet som støtte for overgangen.

Særlig fortsætter Den Europæiske Union med at finansiere uopsættelige humanitære foranstaltninger, der direkte støtter befolkningen samt letter den politiske overgang og løsningen af krisen. I den forbindelse bør det bemærkes, at der vil kunne ydes ny støtte til forberedelse af parlaments- og præsidentvalg.

Dog forbeholder Europa-Kommissionen sig ret til om nødvendigt fuldstændigt eller delvist at påtage sig funktionen som national anvisningsberettiget for Den Europæiske Udviklingsfond.

Med henvisning til proceduren i artikel 96 i Cotonou-aftalen vil Den Europæiske Union fortsat følge situationen i Niger nøje i en opfølgningsperiode på 12 måneder. I denne periode vil der, jævnfør artikel 8 i Cotonou-aftalen, fortsat blive ført en styrket dialog med Nigers regering som støtte for overgangsprocessen, og EU vil løbende vurdere situationen. Den første opfølgningsmission vil finde sted inden for en frist på højst seks måneder.

Den Europæiske Union forbeholder sig ret til at ændre de ”relevante foranstaltninger”, afhængigt af om forpligtelserne bliver overholdt.

Den Europæiske Union forpligter sig, jf. artikel 8 i Cotonou-aftalen, til at føre en regelmæssig politisk dialog med den nye regering, der dannes efter valget, særlig om reform af den politiske, retlige og økonomiske styring og reform af sikkerhedssektoren.

Med venlig hilsen

På Rådets vegne På Kommissionens vegne

Bilag: Oversigt over tilsagn Parternes tilsagn |

Niger | EU |

Situationen i dag. | Den Europæiske Union fortsætter med at finansiere uopsættelige humanitære foranstaltninger, der direkte støtter befolkningen samt letter den politiske overgang og løsningen af krisen. |

Vedtagelse af en valglov, som kan samle bred støtte (efter positiv udtalelse fra det nationale rådgivende råd). Nedsættelse af en bredt sammensat national uafhængig valgkommission. | Genoptagelse af projektet om befæstelse af demokratiet, særlig den del, der vedrører valgstøtte, herunder støtte til kommende valg. Finansieringsaftalen er i kraft. En begæring fra myndighedernes side om en forhøjelse af den finansielle ramme for valgstøtte i finansieringsaftalen er under behandling. Genoptagelse af den institutionelle støtte til reformer i forvaltningen af de offentlige finanser, bl.a. støtte til revisionsretten, således at Niger fortsat kan opfylde budgetstøttekriterierne. Genoptagelse af støtteprogrammet for retsvæsen og retsstat. |

Det øverste råd for genoprettelse af demokrati vedtager forslagene til grundlæggende retsakter (efter positiv udtalelse fra det nationale rådgivende råd). Offentliggørelse af valglisterne (i forbindelse med ajourføringen af vælgerregistret). Afkriminalisering af "presseforseelser". | Genoptagelse af godkendelsesproceduren vedrørende projekterne om støtte på handelsområdet og støtte til det nationale statistiske system. Genoptagelse af forundersøgelsen af programmerne under det nationale vejledende program inden for rammerne af 10. Europæiske Udviklingsfond (retsvæsen, decentralisering, udvikling af landdistrikterne osv.) og påbegyndelse af de nødvendige undersøgelser. Fastholdelse af de resterende midler i finansieringsaftalen om budgetstøtte under 9. Europæiske Udviklingsfond. Påbegyndelse af en undersøgelse af, hvilke støtteforanstaltninger der skal iværksættes for at stabilisere situationen i den nordlige del af landet. Påbegyndelse af støtte til strategien for udvikling af landdistrikterne (10. Europæiske Udviklingsfond). Genoptagelse af støtteprogram for udviklingen af minesektoren. |

Afholdelse af folkeafstemning om den nye forfatning under tilfredsstillende forhold. | Gradvis udbetaling af budgetstøtte under 9. og 10. Europæiske Udviklingsfond. Genoptagelse af udbudsproceduren vedrørende vejvedligeholdelse under 10. Europæiske Udviklingsfond. Genoptagelse af udbudsproceduren vedrørende udvidelsen af sygehuset i Arlit (minesektor-programmet). |

Afholdelse af parlamentsvalg og første runde af præsidentvalget under tilfredsstillende forhold. Afholdelse af en eventuel anden runde af præsidentvalget under tilfredsstillende forhold. Åbning af det nyvalgte parlament. Indsættelse af republikkens præsident. | Forsat udbetaling af den budgetstøtte, der allerede er indgået forpligtelser for. Undertegnelse af finansieringsaftalerne for projekterne om støtte på handelsområdet og støtte til det nationale statistiske system. Genoptagelse af samtlige udviklingssamarbejdsaktiviteter. |

- [1] EFT L 317 af 15.12.2000, s. 3.

[2] EUT L 287 af 28.10.2005, s. 4.

[3] EFT L 317 af 15.12.2000, s. 376, ændret ved EUT L 247 af 9.9.2006, s. 48.